T.AVA11 - “Te tama māòhi o teie mahana”
O vai au nei, no hea mai au, e te haere nei au i hea ?
Ua haatiàturihia vau i te Reva-pehaa-rau, e ua tiàturi au tei ô toù ora, e te tiàturi noa nei ā vau. E ua turori roa toù mānaò. O vai īa taù e tiàturi, e tiàturi au ia vai, ia òe anei ? ia outou anei ? ia rātou anei ? ia mea mä ? aore īa ia vera mā ? Ua pāpū iaù i teie mahana e : Aita ! E Tiàturi ra vau iaù, o vau e toù Atua, o vau e toù Fenua, o vau e toù Parau.  
Te tiàturi nei òutou e, e tama Māòhi teie e tū nei? Te tiàturi nei au e, e tama Māòhi teie, e tama « Mā » teie, mai te ohi e tupu tāmau māite nei i pihaì iho i te tumu Metua, o tei pū mai, mai roto mai i te ôpū moà o teie fenua ia Māòhinui, o vau īa te tahi ohi. E ère ra o vau anaè, o òe te tahi, o òutou atoà te tahi. 
Te Tiàturi atoà nei au e, o vau te tahi Fauraò o toù nei Parau. E ère au i te tahi poitō, aore ra e ère au i te hotu painu io ù iho, tei painu hānoa na nià i te ìriatai, e, àita tona mauraa pāpū. E « ohi mā » hoi teie, e âa toù, te auraa ra e mauraa pāpū īa toù. E mai te peu hoì, te uì hou e te uì pou o teie tau, te tau o te hinapaarae, ua atea i te tumu metua, mai hoì anaè tātou i te tumu Metua ra. 
Te Tiàturi nei au e, e Atua toù, te Atua tei rahu i toù fenua ia Māòhinui, te Atua tei herehia e toù hui Tupuna e tae roa iaù nei. No te mea àita toù e parau i rapae aè i toù Atua, e i rapae aè i toù fenua, àhiri àita teie nā Metua, òia hoì toù Atua e toù fenua, àita atoà ia Vau, e ère anei ? 
E tano īa vau e faaau i toù parau i nià i te tumu Haari. E ère hoa paha vau i te Haari, e au ra rā e, toù parau àita īa i atea i tō te Haari parau. Te auraa ra, ia hiò hoì au i te Haari, te haapii atoà mai rā te reira iaù i toù iho parau. 
Te Haari, pinepine tātou i te ìte ia na i Māòhinui nei. E mai te peu e haapaò maitaì tātou i tona parau, e ère hoê noa fāito Haari, e mea rau ra. Te tiàturi nei au e, hoê ā īa parau to te Haari i te parau o te Māòhi, te vai nei te Enata, te Paùmotu, to Hitiraro, to Hitinui, e te vai nei te mau tama a Hiro. 
Ia hiò hoì tātou i te Haari, àita tona e vāhi faufaa òre. Mai tona aà, te tumu, te niàu, te uto, te àha, te fāniu, te pape haari, te māà haari e te vai atura, e mea faufaa anaè. Ua tupu hope roa te maitaì i nià i teie tumu raau. Te auraa ra, àita atoà īa e Māòhi faufaa òre, noa atu to tatou rauraa, e mea faufaa anaè tātou, no te mea e ohi mā tātou. 
Te haapiiraa tā te tumu Haari e tauturu nei ia tātou i teie mahana. Oia hoì e faaau vau ia na i nià i te Fare nohoraa nō te taata. I nià i te tumu Haari hoê, e oti te fare nohoraa o te Taata, e te māà haari hoì te pape īa e te maa īa a te taata, ua ora īa taata, e ere anei ? 
Te huru atoà īa o Māòhinui, ua tuu hope-roa-hia mai e te Atua te ora o te Māòhi i roto i teie fare ta tātou e noho nei i teie mahana, o Māòhinui. E taa ia oe e te Māohi i teie parau. 
I teie rā mahana i te raveraa a te Reva-pehaa-rau, ua pitaataa roa toù oraraa, ua huàhuà roa toù oraraa e toù parau. E au vau i te māà haari e pāinuinu noa nei na nià i te moana-uri-paò, e àita tona e mauraa pāpū faahou ; te auraa, àita faahou tona e aà, toù īa parau i teie mahana. Te uiui noa nei au i roto i te hōhonuraa o toù Mēharo, e Māòhi au ? e fenua Māòhi toù ? E au ra e, ia moè te Māòhi, e moè atoà anei te fenua Māòhi, e te parau o te Māòhi ? 
E ère noù te hape, no te aha īa naù e amo e e mauiui i teie mahana i mua i te rave a toù mau tiaì iaù. Te tanoraa mau e tahoê te tiaì i tana nana, e ìmi oia i te raveà e ora ai ta na nana ia na. Ia hiò ra vau, o vau teie e mauiui nei, te Tama Mäòhi o teie Mahana. E mea nahea īa i teie nei ? 
No te mea o Vau te tahi Tama Māòhi, noù īa te parau i teie mahana. E ànanahiraa īa toù, noù e no taù e fānau atu. Te auraa, tei roto iaù e i toù rima te faaotiraa. Mai te peu e haamanaò faahou atu vau i te haapiiraa a te tumu haari, e ère au i te tahi tumu haari fefe, e tumu haari âfaro tei putu i toù parau i roto i te repo o toù fenua, e te puta atoà toù ūpoo i roto roa i te Raì aneane. O vau īa i parauhia ai i teie mahana e Tama Māòhi. 
No reira te tiàturi pāpū nei au e, na mātou, Te Tama Māòhi no teie mahana, e faatià faahou i teie nūnaa e tona ànanahiraa. E ia faahiti atu vau i te parau o te Mātou, e ère īa o vau anaè, te vai atoà ra mātou, òutou, rātou... Tātou. Na tātou paatoà e faatià faahou i teie nūnaa Māòhi, na tātou e ìmi te rāveà e faahoì faahou i teie nūnaa i pihaì iho i te Tumu Metua. 
E te hoìraa i te Tumu Metua rā, e mea na roto īa i te Haèhaa, te rāveà noa e riro faahou mai tātou ei ohi mā. A faaitoito īa i te ìte faahouraa e, e Māòhi òe, te èà īa tā tātou e rave i teie nei no te hoì i te Tumu Metua ra. E mai te peu e faaea noa òe i nià i teie èà o te Reva-Pehaa-Rau, e òre tō òe oraraa e maitaì, e ore to oe hiroà tumu, e e fifi tō muri mai. 
Te na ô nei hoì te tahi māà parau iti e : « Ua pāpaìhia toù īòa i te reta Rōma, areà rā toù parau, ua pāpaìhia īa i te repo o toù fenua ». Te fenua i tanuhia ai toù pū fenua, tei amo e tei hii iaù, tei haapii iaù i toù reo, tei horoà mai i te parau noù, i parauhia ai au i teie mahana e, e Tama Mäòhi. A tiàturi pāpū i tō òe parau, tei reira te èà o tō òe tiàmāraa taata. 
Te Aroha ia rahi

